उनकी लोकप्रियता का दूसरा कारण कदाचित उनकी अपंगता थी। चलने-फिरने, बोल सकने में नितांत अशक्त व्यक्ति इतना जटिल चिंतन भी कर सकता है, यह जिज्ञासा लोगों को सहज ही हॉकिंग की ओर उन्मुख करती है। इक्कीस वर्ष (१९६३) की अल्पवय में (जन्म ८ जनवरी, १९४२ ;आक्सफोर्ड) हॉकिंग एक असाध्य रोग से ग्रस्त हो गए थे, जिसे चिकित्सा विज्ञान की भाषा में एमियोट्राफिक लेटरल स्कलेरोसिस (ए.एल.एस.) कहते हैं। तब डाक्टरों ने घोषणा की थी कि वे मात्र तीन वर्ष तक बमुश्किल अपने जीवन की डोर खींच सकते हैं। कोई काम कर पाना नितांत असंभव है। लेकिन नहीं, दृढ़ इच्छा शक्ति और संकल्प के धनी हॉकिंग ने चिकित्सकों की भविष्यवाणी को झुठला दिया और उन्होंने ७६ वर्षों का सुदीर्घ जीवन जिया (निधन, १४ मार्च, २०१८) और अपार यशस्विता अर्जित की। और इस प्रकार वह चिकित्सकों के लिए एक पहेली और भौतिकी तथा खगोल जगत के पर्याय बन गए। जिजीविषा और कुछ कर गुजरने की तमन्ना क्या नहीं कर सकती? स्टीफन हॉकिंग अपने जीवनकाल में ही एक जीवंत किंवदंती बन चुके थे।